Papersnake/gushiwen huggingface dataset:
贞烈殷氏行
徐金楷（清代）

扶舆正气凝津水，巴台十丈云中起。惨绝千秋殷氏操，西风一哭崩垣垒。

十六梳头丽且庄，菱荷制佩芙蓉裳。楚楚蓁蓁花下萼，纷纷人说郁金堂。

施衿何意遭嚚恶，穿墉穿屋纷相度。击碎珊瑚心不渝，炙燔任肆千般虐。

爆爆炖炖肌尽残，屹然劲节无盘跚。众愤徵歌写幽恨，香风脉脉透琅玕。

卓哉太守真英灼，亟遣官司讯帷箔。烂额焦头衽席间，九死余生犹婉若。

漫为好语谢长官，鸨羽籧筱终讳却。八龙蜿蜿扶云车，几日升皇别城郭。

我闻古来贞烈焕坛壝，惟拚一死全纲维。谁复夜夜深闺月，洒遍残红泣子规，叹息氏年方弱小，珠辉玉洁全贞皎。

钳口珍谈淋烙凶，从容完璞归青杳。不须哭赴海门潮，不须愤藉新城𢁕。

不须匕首觅夫人，不须鸩羽藏清醥。但冀吾生释罪愆，忍令尊亲逢指眺。

终始孤芳秘自珍，亭亭净植出泥沼。凄其一片泣幽明，轻寒五月燕山绕。

姓氏从教丽泰华，参天伟节中逵表。郡符一夜到城来，裁诗结伴相喧豗。

或欲陈刍瞻外椁，或欲镌石树瑶台。我思风化从来起闺无，拍案为呼真节苦。

仁厚存心铁石肠，大白不涅谁能伍。窈忽精魂郁森碧，蟠天匝地鸣金鼓。

舆论蓬蓬塞太虚，广陵调绝哀言谱。神镜尤凭司牧贤，寒江月冷香魂吐。

青冢烟迷贞不埋，剑花弹放春花腐。含毫洒泪写幽光，悲歌屡起酬清酤。

极目殊恩沛自天，特表芳徽传万古。
贻张蠙
黄滔（唐代）

梦思非一日，携手却凄凉。诗见江南雹，游经塞北霜。

驱车先五漏，把菊后重阳。惆怅天边桂，谁教岁岁香。
次韵谷口郑东子见寄
戴复古（宋代）

相看俱作白头翁，出处规模自不同。
我走江湖作狂梦，君能面壁课成功。
篝灯课子图，为谢节母题
陈名典（清代）

西风萧瑟天气凉，奄奄夫婿病在床。祷神求医兼问卜，佥云病已入膏肓。

回忆结缡才十稔，一朝撒手情何伤。当时不难以身殉，下有孤儿上姑嫜。

仰事俯蓄赖十指，此身未便遽云亡。况复夫君有遗命，是儿须令继书香。

春秋递嬗儿渐长，就傅归来立母傍。母云志士惜日短，莫道愁人恨夜长。

日短夜长阴可惜，挑灯课读亦何妨。机声书声相接续，夜如何其夜未央。

儿承母训苦自励，青年名已列胶庠。又将母节达上听，冰霜励洁邀龙章。

母年今已逾七秩，暇复课孙体康强。谢生持图索题咏，频年奔走笔墨荒。

况复在前有珠玉，骚坛健将推张黄。聊将俚句表慈孝，传之家乘志不忘。
览贞观政要
玄烨（清代）

春阳淑以嘉，流云洒几案。及此听政馀，缣缃获披玩。

寥寥三古后，载籍亦炳焕。俯仰千年馀，盛治数贞观。

修德偃干戈，措刑空狴犴。海外奉车书，臣民登燕衎。

事往迹尚存，流风照觚翰。洋洋四十篇，可以一辞贯。

仁义有明效，非由事击断。鄙哉封伦言，相去邈河汉。
风疾舟中伏枕书怀三十六韵奉呈湖南亲友
杜甫（唐代）

轩辕休制律，虞舜罢弹琴。
尚错雄鸣管，犹伤半死心。
圣贤名古邈，羁旅病年侵。
舟泊常依震，湖平早见参。
如闻马融笛，若倚仲宣襟。
故国悲寒望，群云惨岁阴。
水乡霾白屋，枫岸叠青岑。
郁郁冬炎瘴，濛濛雨滞淫。
鼓迎非祭鬼，弹落似鸮禽。
兴尽才无闷，愁来遽不禁。
生涯相汨没，时物自萧森。
疑惑尊中弩，淹留冠上簪。
牵裾惊魏帝，投阁为刘歆。
狂走终奚适，微才谢所钦。
吾安藜不糁，汝贵玉为琛。
乌几重重缚，鹑衣寸寸针。
哀伤同庾信，述作异陈琳。
十暑岷山葛，三霜楚户砧。
叨陪锦帐座，久放白头吟。
反朴时难遇，忘机陆易沈。
应过数粒食，得近四知金。
春草封归恨，源花费独寻。
转蓬忧悄悄，行药病涔涔。
瘗夭追潘岳，持危觅邓林。
蹉跎翻学步，感激在知音。
却假苏张舌，高夸周宋镡。
纳流迷浩汗，峻址得嵚崟。
城府开清旭，松筠起碧浔。
披颜争倩倩，逸足竞骎骎。
朗鉴存愚直，皇天实照临。
公孙仍恃险，侯景未生擒。
书信中原阔，干戈北斗深。
畏人千里井，问俗九州箴。
战血流依旧，军声动至今。
葛洪尸定解，许靖力还任。
家事丹砂诀，无成涕作霖。
寿龙太守兼贺举第八子时端午前二日
韩日缵（明代）

燕石生申日，鹅城借寇年。政成清似水，赋就丽生烟。

业出龚黄右，情于竹素偏。噩鱼随檄徙，□犬抱花眠。

谳牍心逾痌，翻经腹自便。当车扶白鹿，解佩买青犉。

棠茇敷新荫，蓬弧启后贤。八龙原有种，五马竟高骞。

椿树枝初茁，蒲觞节共传。露桃明绮席，山鸟杂薰弦。

家结长生缕，人歌乐只篇。竞携田父酝，倘许醉阶前。
赠上官法师
李吕（宋代）

法官道家流，修奉有年所。
灵验感人多。时贤赠诗句。
一日来访予，三揖进宾庑。
函袖出异书，雷文加释注。
涤手遍披阅，因果皆有据。
纷纷奏汉后，死者略可睹。
权量巧心计，悖道忘君父。
贪淫蔑仁义，往往涴斤斧。
质经吾圣人，有理无其故。
迨乎震夷伯，隐慝才显露。
嗟乎三代前，朴实犹近古。
后者业中炽，日甚造罪苦。
不然子之书，何乃遽有许。
自居田野间，兹事闻亦屡。
又知今视者，已复不胜数。
蠢彼无知辈，徒诵孝悌语。
人貌犬彘心，埋头入秽污。
俯仰多厚颜，劬劳忍深负。
目前恣为乐，遑恤盈墨簿。
愿子持此书，鑱石置通衢。
比屋得大诫，毋致烦天诛。
下愚终不移，自取任从渠。
有能用斯言，任籍登不诬。
脱或秘费示，与道终悬殊。
述此赠行色，子其信否乎。
揽镜发有白者偶成以志岁月
弘历（清代）

鬓有二毛底事宣，盼霖伤逝两如煎。愁缘似我仍频遇，顺意惟人鲜或全。

揽镜见霜初讶许，抚笺得句却怡然。五箴久矣能成诵，此似昌黎恰并年。
上元上亭
刘翰（宋代）

靖康诏令文章种，桐邑公侯国老家。
种得人间桃李满，春风无地不开花。
偶成 其七
李流谦（宋代）

乐天已贵杯常把，元亮虽贫饮亦豪。等是逍遥吾自择，不能为白但为陶。
咸平亲郊八首
诸臣撰（宋代）

有牲斯纯，有俎斯陈。
进于上帝，昭报深仁。
落梅风·咏雪
张鸣善（元代）

漫天坠，扑地飞，白占许多田地。冻杀吴民都是你！难道是国家祥瑞？
水调歌头（咏梅）
李处全（宋代）

微雨眼明处，春信著南枝。百花头上消息，为我赴襟期。松下凌霜古干，竹外横窗疏影，同是岁寒姿。唤取我曹赏，莫使俗流知。

对风前，看雪后，总相宜。碧天如洗，何许羌笛月边吹。一段出群标格，合得水仙兄事，千古豫章诗。鼎鼐付佳实，终待麦秋时。
山居杂诗九十首
曹勋（宋代）

冰壶冻欲裂，霜风凌雪屋。
牛斗搅夕眠，瓶笙不成曲。
平生湖海心，弗受车辕促。
晨兴且探梅，不惮肌生粟。
再和制帅
王之望（宋代）

圣主不忘远，惠怀尧所难。
如何吾所部，疲疗未全安。
诏条少宣布，牒诉多悲酸。
抚节夜长叹，忧惭非一端。
守居园池杂题·露香亭
文同（宋代）

宿露蒙晓花，婀娜清香发。
随风入怀袖，累日不消歇。
宿坌道登城北高台值雪
徐渭（明代）

迢迢坌道枕重边，高阁登临倍黯然。百灶营烟明可数，双谯蝶黯绕能圆。

偶逢飞雪关山杳，渐近浮云帝里连。莫讶金汤坚若瓮，昆阳城小古来坚。
满庭芳
葛长庚（宋代）

鼎用乾坤，药须乌兔，恁时方炼金丹。水中虎吼，火里赤龙蟠。兑是况铅震汞，自元谷、上至泥丸。些儿事，坎离复垢，返老作童颜。

五行，全四象，不调停火候，间断如闲。六天罡所指，玉出昆山。不动纤毫云雨，顷刻处、直透三关。黄庭内，一阳来复，丹就片时间。
访欧阳厚庵张铭之徐南溟戏为口占
张琼英（清代）

空斋局促如猬缩，羡汝同心不幽独。长筵离坐已成参，得我定须周四角。

入门倒裳无所迎，亦无咿唔诵经声。一人钞书手不缀，墨花恣染鹅毛雪。

一人偃蹇竹方床，炉香幽幽龟息长。一人若睡若不睡，枕落蠹书惊客至。

我观诸子熊各殊，于中何者可置吾。伟哉万物适其适，径取东窗白玉壶。
村夜
杜甫（唐代）

萧萧风色暮，江头人不行。村舂雨外急，邻火夜深明。

胡羯何多难，渔樵寄此生。中原有兄弟，万里正含情。
送盛斯徵赴长沙
徐祯卿（明代）

昔愁越隽千峰仄，转入巴渝万里赊。
岂料圣恩怜贾谊，犹烦佐郡出长沙。
蛮中瘴远三湘水，江畔春逢十月花。
遥听岳阳楼上笛，可能回首忆京华。
寄晁元中十首
黄庭坚（宋代）

济岱有佳人，肌肤若冰雪。
我愿从之游，补我黥与刖。
了不解人嗔，真成一痴绝。
栎社定颓然，聊用神吾拙。
浣溪沙 鱼攒花影
钱彻（清代）

夹岸芳菲映钓丝。谁传疏影入涟漪。蝶冲返照落青池。

似合俄分群鼓鬣，欲疑还信共扬鳍。争看红雨暮春时。
灯夕解嘲和同官二首
陈杰（宋代）

同上南楼看月去，莫嫌官舍冷如僧。
一株西北平安火，万里东南无尽灯。
烧芋
周紫芝（宋代）

幽人日晏方索米，朱门醉头扶未起。人微何敢望一囷，鲋死知谁濡斗水。

粪火拨灰聊效颦，玉糁誇羹未须尔。紫团包玉不洗泥，火候初匀香透纸。

从来真味贵天全，大羹不致名太始。馋涎为止翁欲颠，饥肠不鸣儿更喜。

口腹为灾莫漫誇，五亩应须急料理。但托长镵仍短镵，谁能畏首复畏尾。

未知春雨荷锄归，空羡吾家烧芋美。
送广东潘帅移镇湖南十口号
曾丰（宋代）

束缚渠魁到帐前，指挥号令海洋边。
潮循恩惠二千里，水道今无多桨船。
磐湖秋色同诸禅侣夜坐
罗万杰（明代）

露下空山客袂凉，残荷新菊叠衰荣。池边宿鸟翻林影，竹里流泉杂磬声。

是夕逢秋偏澹滟，何人对月不凄清。香瓯茗碗共深坐，一室萧然称野情。
朝阳岩
许尹（宋代）

漫作游仙去，灵槎进晚凉。
悬岩迷日月，倒影浸潇湘。
风满征帆过，云归度鸟忙。
相忘物外趣，时许棹相将。
登紫微崖
程珌（宋代）

富池大信江千里，三日醉卧烟蓬底。
晓来推蓬登断岸，因忆牧之呼屐齿。
九华隆隆闸天脊，微云低度差参是。
百唤牧之如不闻，剥脱尘痕见文字。
今年十月天未霜，木叶留露光嶷嶷。
兴亡风流不可论，苍松怪石还如此。
我今与予陟层巅，酌酒赋诗云乐只。
后来谁复是牧之，斜阳归路芙蓉水。
第四赋韵东城门病
庾肩吾（南北朝）

紫纨未可得，漳滨徒再离。一逢犬马病，贲育罢驱驰。

已无九转术，复阙万金奇。不看授疆掌，唯梦莲花池。
又次韵四首 其二
刘挚（宋代）

缥缈飞亭倚半空，景来酬对不知穷。天开云嶂轮环外，地蹙林丘尺寸中。

时有桂花飘馥烈，恨无泉玉泻玲珑。楚人不识灵均意，江上年年费粽筒。
十台怀古 其十 淩歊台
陈琏（明代）

宋皇江左开新国，别业淩歊高百尺。三千歌舞恣欢娱，十二阑百映空碧。

羽盖鸾旌几度来，香风满座琼筵开。凤笙龙管听未毕，台前落日飞黄埃。

醉后昏昏凭玉几，遥望台城才百里。可怜风致易凄凉，一段繁华付流水。
鹧鸪天（宣和己亥代人赠别）
向子諲（宋代）

斗帐欢盟不计年。谁知蓦地远如天。何曾一霎离心上，怎得而如在眼前。

鱼不断，雁相连。可无小字寄芳笺。薄情已是抛人去，更与新愁到酒边。
齐天乐（赠秋崖道人西归）
王沂孙（宋代）

冷烟残水山阴道，家家拥门黄叶。故里鱼肥，初寒雁落，孤艇将归时节。江南恨切。问还与何人，共歌新阕。换尽秋芳，想渠西子更愁绝。
当时无限旧事，叹繁华似梦，如今休说。短褐临流，幽怀倚石，山色重逢都别。江云冻结。算只有梅花，尚堪攀折。寄取相思，一枝和夜雪。
洞仙歌
佚名（宋代）

独拥香衾一半。
紫光阁即事
载湉（清代）

万骑出明光，旌旗焕鸟章。飞桥虹饮水，高阁凤鸣阳。

春日朝正会，秋风校射场。云台图象在，鼙鼓不能忘。
秋霁分韵得中字
周行己（宋代）

清晚搔头望，晴天已不同。霁烟才冉冉，雨意却濛濛。

为客艰难里，思亲涕泪中。独凭心事在，倚杖看秋鸿。
雪窗惠海棠
张炜（宋代）

驱奴分送海棠花，袅娜枝头剪碎霞。
插向铜壶当爱惜，且留春色在吾家。
颂古三十八首 其二十四
释从瑾（宋代）

无魔无我已降魔，添得时人眼里花。今日镆铘无用处，也知贼不打贫家。
春游
陆游（宋代）

右军不复见清真，赏会犹须我辈人。
幽梦断时鸡唱晓，短章成辈鸟呼春。
出山茶笋村墟闹，上市蓴鲈七筋新。
速觅一壶随辈醉，风吹红紫半成麈。
畲田词五首·其四
王禹偁（宋代）

北山种了种南山，相助力耕岂有偏。
愿得人间皆似我，也应四海少荒田。
南乡子
晏几道（宋代）

何处别时难。玉指偷将粉泪弹。记得来时楼上烛，初残。待得清霜满画阑。

不惯独眠寒。自解罗衣衬枕檀。百媚也应愁不睡，更阑。恼乱心情半被闲。
遵玉岑山高丽慧因寺由六桥步归一首
黄省曾（明代）

插衽方巍上，挈舟仍奥鹜。语语岂惮酬，觞觞忽申暮。

遇物皆陶岂，睇佳溘淹驻。瑶英揽南岑，金书展东丽。

五衍排冥筌，三危摄净住。夕汉无迟晷，昏林溢飞雾。

腾波拒前楫，响飙改还路。游舠集渚敛，浴鹳泳涛溯。

带麓循反踪，萦芳引蹀步。倘匪踯躅游，安能表高愫。
凤凰山涧石图
牟巘（宋代）

南湖山人小戏剧，夜半钧天闻拊击。音节疏宕凤起舞，至今笋簴遗枞业。

君来访古用此时，地老天荒何处觅。矻矻渡尽涧与冈，确荦径微予趾棘。

重华忽已三千载，凤鸟一去无消息。石兮石兮奈尔何，搔首湖漘徒伫立。

群仙拍手相劳苦，但知簸空吸寒碧。殷勤问翁今何如，方瞳炯炯映丹颊。

颇记三生石上无，读书双趺雨苔涩。归来举似翁一笑，飞鸿踏雪那可忆。

子其为我谢群仙，不妨天游复八极。袖中行记真画图，留向人间作奇特。
率诸公饮开元寺勉翁有诗因次其韵
唐庚（宋代）

三伏光阴过，初秋宇宙新。一杯相马酒，千古竹林人。

山入永嘉屐，蚁浮彭泽巾。悲歌送落日，为我少停轮。
赵安天北游求诗安天韶王孙作诗送之
谢翱（宋代）

海云抱沤海水热，道路征人裹冰雪。怜君独作万里游，雨把莲茎手中别。

莲茎刺多莲叶湿，翻为君衣覆为笠。汴南淮北多故人，马上相逢泪相揖。

故园萋萋长草根，迟君归来洗雨痕。青鞭碧影角湖曲，芳梦犹到韶王孙。
汉宫春 苦志 此下景金本脱四首
丘处机（宋代）

二十年间，大魔交正阵，约度千重。狂弓迸箭暗窗，零落无穷。因心睡觉，透历年、无碍真宗。兴慧剑，群魔自然消散，独聘威雄。出入锐光八表，算神机莫测，天网难笼。驱云扫雾荡摇，法界无踪。飞腾变化，任太虚、萧瑟鸣风。巡四海，峥嵘□□，往来几个人同。
谢御书飞白扇子歌
胡宿（宋代）

圣皇多才复多艺，包牺徒云造书契。坦然制作侔日星，焕有文章贲天地。

太宗飞白入于神，玉堂四字标奇势。宝跗一学造其精，圣祖神孙知善继。

万几馀力表全能，三纪体仁成至治。金壶贮墨奉严禋，往年大揭明堂门。

素龙鳞角俨欲举，白凤翅翼行将翻。八会辽邈不可见，六书细碎何足论。

仁慈原庙多珍榜，河汉黼黻辉朝昏。天公常敕六丁护，在在处处祥烟屯。

迩英叨籍侍清切，浴兰每岁逢佳节。鲛人海底织冰绡，宫工天上裁纨雪。

弥纶宝箑已珍华，泛洒神毫益精绝。纷如薄雾翳灵芝，淡若轻云拂初日。

免令常侍登御床，就降王人颁睿札。玉玺封题光姓名，孤臣拜手欢且荣。

旸炎扇暍昭慈眷，夙夜安民彰圣情。九门才传妙墨出，三殿已觉薰风生。

标章有愧参鸿硕，视草无能裨圣明。短歌莫尽形容美，微志聊依颂叹声。
和陶归园田居六首
苏轼（宋代）

新浴觉身轻，新沐感发稀。
风乎悬瀑下，却行咏而归。
仰观江摇山，俯见月在衣。
步从父老语，有约吾敢违。
把剑忆诸生陈松山
沈鍊（明代）

陈生赠我剑，今复几春秋。眉目隔河陇，恩情在枕头。
赠马子结兄弟诗
阳休之（南北朝）

三马俱白眉。
山亭独坐用前韵遣兴四首 其一
谢迁（明代）

白云生处一僧还，清磬泠泠杳霭间。蜂采野花归洞窟，鹿寻芳草过溪湾。

眼前往事真成梦，身外浮名得自閒。吾爱吾庐春睡足，逢人漫说畏途艰。
腊月二十五夜
洪咨夔（宋代）

炙玉怀雪貍，脍银忆冰鲚。
异哉山泽荒，坐我穷鬼崇。
儿头似耶白，相对玩残岁。
炉寒灰荧荧，檠涸灯翳翳。
擘柑老赤脚，暖酒小青髻。
一酌佳入蔗，再酌甘胜荠。
陶然会道妙，嗒然司然契。
吾身与乾坤，共此小关捩。
三百六十节，一节一节系。
四万八千息，一息一息继。
日月有往来，阴阳有开闭。
太和行其间，周流无边际。
腊尽梅纷披，春回柳摇曳。
非时难强揠，有命莫过计。
颜回箪瓢空，季路緼袍弊。
只恐非大贤，公不待后世。
山中送进士刘蟾赴举
章孝标（唐代）

去住迹虽异，爱憎情不同。因君向帝里，使我厌山中。

故友多朝客，新文尽国风。艺精心更苦，何患不成功。
谒真祠
陈襄（宋代）

海宫天路杳无涯，万里星津驻客槎。
月下旌旗仙女伏，云中楼阁羽人家。
鸾丝暖引霓裳曲，绮席深倾玉酒霞。
阿母未归方朔去，碧桃何日重开花。
明道元年章献明肃皇太后朝会十五首 降坐用《圣安》。
郊庙朝会歌辞（宋代）

长乐居尊，盛容有炜。文王事亲，万国归美。朝会之则，邦家之纪。

受福于天，克昭隆礼。
题兰陵税官清辉亭
李处权（宋代）

不谓人间世，官居有此清。
山横犹倒影，鸟过忽遗声。
倦客方躭句，高人不治名。
夜寒云去书，对面月华生。
哭中齐兄三首
汪炎昶（宋代）

我方缠世故，而已返于真。
亦岂异流俗，自难逢若人。
病多独嗜学，客至不知贫。
毫发独无媿，情钟骨肉亲。
念奴娇（荷叶浦雪中作）
王千秋（宋代）

扁舟东下，正岁华将晚，江湖清绝。万点寒鸦高下舞，凝住一天绝叶。映＿渔村，衡茅酒舍，淅沥鸣飞雪。壮怀兴感，悔将钗凤轻别。

遥望杰阁层楼，明眸秾艳，许把同心结。东畎西倾浑未定，终恐前盟虚设。爇兽炉温，分霞酒满，此夕欢应狎。多情言语，又还知共谁说。
代曾鲁仲挽蒋同叔母二首
黄榦（宋代）

不乐何蕃岁一归，欧阳越客饮京师。
腰间未许印如斗，堂上还惊鬓已丝。
男子但知三釜计，人生合是百年期。
他时此恨恁谁说，见著鱼轩心转悲。
高士咏·商山四皓
吴筠（唐代）

万方厌秦德，战伐何纷纷。四皓同无为，丘中卧白云。
自汉成帝业，一来翼储君。知几道可尚，隐括成元勋。
呈王圣美
陆佃（宋代）

少谈奇字客长安，妙斲无人得郢墁。两鬓已秋陪后进，十年如梦守前官。

竹延西角东须遍，梅发南枝北尚寒。从古晚成终大用，扶摇行见海鹏抟。
九月十六日出郡登舟如钱塘十七日舟中杂兴
汪莘（宋代）

落日扁舟万古心，半山明耀半溪阴。
渔盐商贾都来往，纵有客星何处寻。
金沙道中
宝廷（清代）

驿路回旋弯复弯，崎岖不惮屡登攀。云拖雨气横过岭，风卷滩声倒上山。

画意诗情随处见，乡愁旅恨暂时删。千重峻阪前途阻，何日仙霞返故关。
再酬艾主管袁司理二首 其二
周紫芝（宋代）

两公才力可争雄，翰墨频收战胜功。笑我穷年辨乌舄，却将人事校鸡虫。
郡中上元灯减旧例三之二而又迎送使客七首
杨万里（宋代）

不是东风巧剪裁，如何春夜碧莲开？
江城寂寞无歌舞，唤得梅花劝一杯。
子规
顾况（唐代）

杜宇冤亡积有时，年年啼血动人悲。

若教恨魄皆能化，何树何山著子规。
相思树
权德舆（唐代）

家寄江东远，身对江西春。空见相思树，不见相思人。
吴原博少宰旧有别业其从子为搆二亭其间
杨守阯（明代）

旧业吴门今复脩，重开小筑近西畴。不同往日围棋墅，已办归西命驾游。

谢傅赏心嘉玉树，杜陵高兴付沧洲。为霖更望龙头在，未许安排范蠡舟。
咏谷
王安石（宋代）

可怜台上谷，转目已阴繁。
不解诗人意，何为乐彼园。
一旦
郑思肖（宋代）

一旦蒙尘朔漠行，杜鹃哭破旧冤声。金杯暂饮胡瓶酒，玉铉谁冤御鼎羹。

故国夜长天正晦，离宫春尽草初生。小臣有誓曾铭骨，不到神州不太平。
冬日斋中即事
陆游（宋代）

一帚常在傍，有暇即扫地。
既省课童奴，亦以平血气。
按摩与导引，虽善亦多事。
不如扫地法，延年直差易。
和陶劝农韵勉吾乡之学者
吴芾（宋代）

士农工商，古有四民。
惟儒最贵，但患非真。
诚能力学，进必有因。
傥或中辍，岂能为人。
七贤庙
朱湾（唐代）

常慕晋高士，放心日沈冥。湛然对一壶，土木为我形。

下马访陈迹，披榛诣荒庭。相看两不言，犹谓醉未醒。

长啸或可拟，幽琴难再听。同心不共世，空见藓门青。
次韵李昭叙供备燕别湖亭
苏辙（宋代）

池亭雨过一番凉，云髻罗裙客两旁。
不觉行人离恨远，贪看积水照筵光。
满堂樽俎欢方剧，极目江湖意自长。
归去伊川潇洒地，不须遗念属清湘。
寿母生朝四首
项安世（宋代）

荪襦兰佩拥萱阶，绿发朱颜照酒杯。
九十九洲春色里，老人星动寿筵开。
青玉案·被檄出郊题陈氏山居
张榘（宋代）

西风乱叶溪桥树。秋在黄花羞涩处。满袖尘埃推不去。马蹄浓涩，鸡声淡月，寂历荒村路。
身名多被儒冠误。十载重来漫如许。且尽清樽公莫舞。六朝旧事，一江流水，万感天涯暮。
玉珮
丁谓（宋代）

至宝不自献，韬藏亦英华。
余香被草木，秀擢幽岩花。
菩萨蛮·水晶帘外娟娟层
杨基（明代）

水晶帘外娟娟层，梨花枝上层层雪。
花层两模糊，隔窗看欲无。
层华今夜黑，全见梨花白。
花也笑姮娥，让他春色多。
次韵和通判梁端夫朝奉晓登岘山有作
邹浩（宋代）

天宇霜来岘首高，爽心先寄雪中桡。早陪胜集方多暇，应念前中不复朝。

雁影有时摇莽苍，江声终日上岧峣。遥知清绝诗成际，正似寒窗火欲销。
和君仪感时书事
郭祥正（宋代）

海角逢春仔细看，一番莺燕展轻翰。约风柳带金争软，着雨梨花玉斗寒。

陇笛不知何处咽，秦筝着意为谁弹。留郎更赋多情曲，直欲豪华将杜坛。
石井泉
韦骧（宋代）

浅浅山下洞，澄澄洞中泉。泉声寂无闻，泉色碧于天。

解缨不欲濯，莹澈殊可怜。掬饮聊漱甘，顾我心常蠲。
送五尉归觐
方岳（宋代）

喜有吟诗癖，吾侪得往还。
客惟依竹语，官只似僧閒。
夜雨灯谁共，秋崖藁未删。
柴门黄叶下，别后正须关。
怀寄寇元弼王文举十首之九招文举
贺铸（宋代）

後夜溪山雪，临门望子猷。
莫因清兴尽，半道却回舟。
玩易斋 其一
廖行之（宋代）

三椽函宇宙，一卷肇乾坤。深味画前意，宁于纸上论。
秋景 疏雨滴梧桐
刘辰翁（宋代）

疏雨兼长夜，巴山信未通。寥寥深院落，滴滴在梧桐。

泪与檐相续，听如漏未终。寒飘金井上，愁入碧阶空。

楚水孤蓬暝，吴宫落叶红。霖铃南内晓，今古此声中。
郑氏母挽词二首
林亦之（宋代）

画楼最好绿波前，萱草还看白发生。
更说列卿太常老，吁嗟一曲与人传。
林漕挽词 其一
徐积（宋代）

国士青云器，儒林合抱松。羽仪丹穴凤，头角剑津龙。

玉笋班虽贵，皇华使愈恭。人亡其政在，尚可访遗踪。
失意书怀呈知己
马戴（唐代）

直道何由启圣君，非才谁敢议论文。心存黄箓兼丹诀，

家忆青山与白云。麋鹿幽栖闲可近，鸳鸾高举势宜分。

微生不学刘琨辈，剑刃相交拟立勋。
和檀度寺僧元韵
张桥恒（清代）

临淮名胜地，偶此驻行骖。帆影沿江市，钟声近水庵。

红尘销短鬓，白业净秋潭。喧寂虽殊况，清言许共探。
赠郑山人
皇甫冉（唐代）

白首沧洲客，陶然得此生。庞公采药去，莱氏与妻行。

乍见还州里，全非隐姓名。枉帆临海峤，贳酒秣陵城。

伐木吴山晓，持竿越水清。家人恣贫贱，物外任衰荣。

忽尔辞林壑，高歌至上京。避喧心已惯，念远梦频成。

石路寒花发，江田腊雪明。玄纁倘有命，何以遂躬耕。
延平
朱克生（清代）

建溪东下入南平，楼阁千家出郡城。密树山光分隐见，残阳云气别阴晴。

江通三水波涛疾，剑合双龙瘴雾生。破浪不惊滩黯淡，百花岩下月华明。
怪梦十首 其六
方回（元代）

文宗韩吏部，诗学杜参谋。馀子焉能浼，吾徒别有愁。

潮阳宁远谪，补阙肯中留。往事惊棋局，馀生付酒楼。
郗公墓诗
曹毗（魏晋）

青松罗前隧，翠碑表高坟。玉颜无馀映，蕙风有馀薰。
刘景阳东斋
贾岛（唐代）

松阴连竹影，中有芜苔井。清风此地多，白日空自永。

景阳公干孙，诗句得真景。劝我不须归，月出东斋静。
登黄鹤楼
施世纶（清代）

纵目江山了，芳洲黯淡容。
风云飞燕雀，雷雨壮蛟龙。
词赋空千古，烟波浩万重。
危楼看百尺，缥渺挹仙踪。
和卫尉新渝侯巡城口号诗
王筠（南北朝）

阊阖暧已昏，钩陈杳将暮。
栖乌城上返，晚雀林中度。
屯卫时巡警，凝威肆安步。
阁道趋文昌，禁兵连武库。
铜乌迎早风，金掌承朝露。
罘罳分晓色，睥睨生秋雾。
维城任寄隆，空想灵均赋。
伊余方病免，后园保恬素。
觉无象侄湛沙弥求僧
释居简（宋代）

天台无象老瞎秃，妙转一机曾齧镞。射虎归来死不侯，肯逐儿齧驾羊鹿。

诸方浩浩只如许，谁信此翁元不死。阿戎头角又峥嵘，一段风流都付与。
句
缪鉴（元代）

门因好客时时扫，窗为看山面面闭。
和苏著作麻姑十咏·葛仙坛
李覯（宋代）

仙翁犹山时，坛上何设施。
仙翁一去后，梦草空离离。
下士固大笑，言者多不知。
嗟嗟天壤内，共是枯鱼池。
舟中连雨
曹彦约（宋代）

客里逢连雨，龙公不贷人。
一蓬遮晦朔，万虑入悲辛。
忽忽淹吾道，堂堂送此春。
谁欤讼风伯，挥扫鉴中尘。
雪后前新乐 其二
张问陶（清代）

野旷阴晴乱，沙沈草树凉。城寒出鸡犬，篱破见牛羊。

人貌羲皇古，河流浦溆长。满前图画意，只是倦津梁。
涧铺岭道中四首 其三
赵蕃（宋代）

芋亩疑如蜀，山田更似闽。祇看无废地，宁复有閒民。
何人斯
佚名（先秦）

彼何人斯？其心孔艰。胡逝我梁，不入我门？伊谁云从？维暴之云。

二人从行，谁为此祸？胡逝我梁，不入唁我？始者不如今，云不我可

彼何人斯？胡逝我陈？我闻其声，不见其身。不愧于人？不畏于天？

彼何人斯？其为飘风。胡不自北？胡不自南？胡逝我梁？祇搅我心。

尔之安行，亦不遑舍。尔之亟行，遑脂尔车。壹者之来，云何其盱。

尔还而入，我心易也。还而不入，否难知也。壹者之来，俾我祇也。

伯氏吹埙，仲氏吹篪。及尔如贯，谅不我知，出此三物，以诅尔斯。

为鬼为蜮，则不可得。有靦面目，视人罔极。作此好歌，以极反侧。
百字令 题清惠堂遗印
张绉英（明代）

鸾回凤翥，似连城返赵，珠还合浦。二百年来无恙在，旧事前朝细数。

玉斧谁磨，金瓯易缺，此物犹如故。沉沙戟在，鬼神应为呵护。

当日被黜归山，壮怀激烈，起逐鸣鸡舞。耿耿孤忠悬日月，百战雄心最苦。

燕子窝边，凤凰山上，勋业嗟迟暮。专祠清惠，至今犹仰遗宇。
夜郎叹
沈冰壶（清代）

唐家支庶领大藩，禄山闻之为胆寒。贺兰一言倾房公，骨肉猜嫌填心胸。

永王谋反出附会，王不能明白何怪。可怜天上谪仙海上钓鳌客，长流夜郎号党逆。

同为上皇臣，同辅上皇子。邺侯为名佐，太白坎壈死。

所遭幸不幸，二李天渊悬若此。噫吁嚱！王不反，有公道。

白从王，非草草。或言出胁致，回护未深考，纷纷讥议尽可扫。
谷隐寺书事诗
李廌（宋代）

云如戏我舒还卷，雨似欺人去复来。
学道忘忧从老至，持杯得复使颜开。
骊驹喜饱嘶犹恋，猘犬夸狞吠欲催。
三日山中果何有，赋诗满得锦囊回。
贺孟漕为疫祷雨
项安世（宋代）

绿简朱书扣紫圜，黑烟红电搅黄渊。
卷残东汉西岷水，翻入南云北梦田。
病祝香灯犹未炷，疫民鍼艾已先痊。
更欣十万天骑子，角脱膠开不上弦。
云谷二十六咏 其八 泉硖
朱熹（宋代）

入关但平田，复此得清响。何必问真源，神襟一萧爽。
答晦步求饮
李复（宋代）

墨客高吟动碧云，蒉桴轻笑鼓雷阍。
千寻自分遗樗散，百和何堪借枣昏。
按剑夜光惊暗掷，挥弦流水喜新论。
久闻逸兴须酣发，愿看长虹出渌尊。
饮丁若思榆枋馆 其三
连佳樗（清代）

此径不常扫，今来门始开。多君储绿醑，许我破苍苔。

寄兴花边句，留欢池上杯。还期待良夜，看月一登台。
奉和观察永蕴山喜常制府总师台湾原韵
邹贻诗（清代）

蝉雀螳螂智总昏，拥旄今喜令公存。蒲萄夜索三军醉，苜蓿春公万马屯。

海上投戈应革面，帐中弹铗亦酬恩。吏民遮道凭传语，新拜将军旧戟门。
走马引
刘基（明代）

天冥冥，云蒙蒙，当天白日中贯虹。
壮士拔剑出门去，手提仇头掷草中。
掷草中，血漉漉，追兵夜至深谷伏。
精诚感天天心哀，太一乃遣天马从天来，挥霍雷电扬风埃
。
壮士呼，天马驰，横行白昼，吏不敢窥。
戴天之耻自古有必报，天地亦与相扶持。
夫差徒能不忘而报越，栖于会稽又纵之。
始知壮士独无愧，鲁庄嵇绍何以为人为！
再游波罗
王渐逵（明代）

云磴霏微紫翠环，清秋载酒一凭阑。江山对客还如识，风雨欺凭故着寒。

地轴半随南极尽，海潮多趁暮天宽。却从浴日亭边望，绝胜罗浮夜半看。
因顾子文得交吕元章于其借别也歌以附赠
萧光绪（明代）

我来虞山交却少，子文坦白堪倾倒。酒后每悲交谊衰，雨云反覆羊肠道。

所以倾盖吕新安，岁寒松柏陈雷好。气侠义孚面亦真，殷勤岂为多材巧。

文彩卓烁动海邦，龙蛇殊玉争春晓。篆刻秦汉刀下逢，丹青顾吴笔端扫。

篆刻丹青纵绝伦，两人心知难写照。古道颜色尽耐看，相见何迟别又早。

转眼霜葭秋水深，今朝忍听骊歌悄。示我赠别及千言，缕缕肝肠血未燥。

平原交道倾一时，参军开府惊相告。文酒几席为君欢，风雨河梁为君恼。

寂寥短章敢续貂，琴水潺潺秋欲老。
次李秀喦鹤不溪四诗韵
刘宰（宋代）

忠谋衮衮要须殚，几度敷陈舌木乾。
夜半会思前席对，天遥毋使此心阑。
过天津肯堂留饮用山谷次晁补之廖正一韵见赠依韵和之
贺涛（清代）

筝弦在耳酒在口，老范为诗胆如斗。謇博意兴何超然，日以诗歌相往还。

既得薛君与鼎立，何又援我厕其间。我自受形尘世上，孤怀那肯邀人赏。

茫然四顾吾何从，自投所向归桐城。桐城大儒世与齵，岂屑稽古如桓荣。

不事公卿乐处士，知音四海惟吾子。大匠门下多瑰材，散栎见收殊可喜。

群贤会合古所难，伯牙琴为钟期弹。得与良朋日欢饮，云路悠远何须攀。

吾师罢官我何望，将从子言归故山。
鸡冠花
赵企（宋代）

秋光及物眼犹迷，著叶婆娑拎碧鸡。
精采十分佯欲动，五列只欠一声啼。
宫词 其三十六
周彦质（宋代）

春晴太液漾漪涟，柳绿花明艳冶天。十二栏干帘半捲，瑶津亭下按龙船。
秋风把钓
王镃（宋代）

寒潭水落石生衣，败叶吹来卧藓矶。
滩急不流人影去，饵丝摇飏荻花飞。
马诗二十三首·其七
李贺（唐代）

西母酒将阑，东王饭已干。
君王若燕去，谁为曳车辕？
双桂行寿宜兴蒋郡丞
于慎行（明代）

堂前双桂树，堂上双樽酒。太湖一曲住者谁，淮南秋色落君手。

使君潇洒豪且贤，东方千骑何翩翩。一日上书抛紫绶，走种阳羡山间田。

山田种秫收不薄，荆溪如画堪行乐。桂花已见湖上开，桂子还闻月中落。

月中清影碧天秋，花下斑衣对白头。陶令归来浑是醉，徐卿老去百无忧。

不见玄都观里桃，不见灞陵桥畔柳。桃花吹作素衣尘，柳色歌残行客口。

谁能向桂花树下日陶然，万斛天香近酒边。燕山五枝君不羡，蒋家三径益可传。
别诗四首
佚名（两汉）

其一
骨肉缘枝叶，结交亦相因。
四海皆兄弟，谁为行路人。
况我四枝树，与子同一身。
昔为鸳和鸯，今为参与辰。
昔者长相近，邈若胡与秦。
惟念当乖离，恩情日以新。
鹿鸣思野草，可以喻嘉宾。
我有一樽酒，欲以赠远人。
愿子留斟酌，叙此平生亲。

其二
黄鹄一远别，千里顾徘徊。
胡马失其群，思心常依依。
何况双飞龙，羽翼临当乖。
幸有弦歌曲，可以喻中怀。
请为游子吟，泠泠一何悲。
丝竹厉清声，慷慨有余哀。
长歌正激烈，中心怆以摧。
欲展清商曲，念子不得归。
俯仰内伤心，泪下不可挥。
愿为双黄鹄，送子俱远飞。

其三
结发为夫妻，恩爱两不疑。
欢娱在今夕，燕婉及良时。
征夫怀往路，起视夜何其。
参辰皆已没，去去从此辞。
行役在战场，相见未有期。
握手一长叹，泪为生别滋。
努力爱春华，莫忘欢乐时。
生当复来归，死当长相思。

其四
烛烛晨明月，馥馥秋兰芳。
芬馨良夜发，随风闻我堂。
征夫怀远路，游子恋故乡。
寒冬十二月，晨起践严霜。
俯观江汉流，仰视浮云翔。
良友远别离，各在天一方。
山海隔中州，相去悠且长。
嘉会难再遇，欢乐殊未央。
愿君崇令德，随时爱景光。
神宗皇帝挽辞 其二
黄裳（宋代）

一息捐朝野，春秋日正中。月明宫怨满，天远世缘空。

勇智贻王业，文章绍帝风。生民瞻不及，终日向遗弓。
次韵杨廷秀待制二首
周必大（宋代）

十年不侍殿东头，临水登山隐者流。
一眼瞳方无异相，三层勾者有巍楼。
幸殊王粲非吾土，何事庞公不入州。
至后腊前天欲雪，扁舟乘兴肯来不。
狂歌行，赠四兄
杜甫（唐代）

与兄行年校一岁，贤者是兄愚者弟。兄将富贵等浮云，

弟切功名好权势。长安秋雨十日泥，我曹鞴马听晨鸡。

公卿朱门未开锁，我曹已到肩相齐。吾兄睡稳方舒膝，

不袜不巾蹋晓日。男啼女哭莫我知，身上须缯腹中实。

今年思我来嘉州。嘉州酒重花绕楼。楼头吃酒楼下卧，

长歌短咏还相酬。四时八节还拘礼，女拜弟妻男拜弟。

幅巾鞶带不挂身，头脂足垢何曾洗。吾兄吾兄巢许伦，

一生喜怒长任真。日斜枕肘寝已熟，啾啾唧唧为何人。
九日登戏马台
贺铸（宋代）

当时节物此山川，倦客登临独惘然。
戏马台荒年自久，射蛇公去事空传。
黄华半老清霜後，白鸟孤飞落照前。
不与兴亡城下水，稳浮渔艇人淮天。
句 其九
杨黎州（宋代）

若非琥珀休为枕，不是琉璃莫作屏。
飞龙引二首·其一
李白（唐代）

黄帝铸鼎于荆山，炼丹砂。
丹砂成黄金，骑龙飞上太清家，云愁海思令人嗟。
宫中彩女颜如花，飘然挥手凌紫霞，从风纵体登鸾车。
登鸾车，侍轩辕，遨游青天中，其乐不可言。
羲之墨沼
皇甫汸（明代）

芳沼清泉不断流，右军遗墨宛然留。何时得暇来临帖，为写经文道士收。
炼丹砂·咏玄牝示众
李道纯（元代）

玄牝少人通。说与诸公。休言南北与西东。不北四维并上下，不北当中。阖辟妙无穷。天地根宗。生生化化运神功。动静机缄应不息，广纳包容。
宣府逢立秋
计东（明代）

秋气吾所爱，边城太早寒。
披裘三伏惯，拥被五更残。
风自长城落，天连大漠宽。
摩霄羡鹰隼，健翮尔飞抟。
送柔维那
释居简（宋代）

出院何妨更罚钱，子承父业且驴年。五峰不是藏牙爪，不使诸方取次传。
又次韵 其一
史浩（宋代）

当年复被乞州麾，敢意今朝扈禁围。光闪雪矛情益壮，声传玉漏梦全稀。

已无马向清淮饮，端有龙从白水归。倚柁预思歌凯后，却寻鸥鸟共忘机。
题净相寺
袁说友（宋代）

清诗冷阁更佳名，一段家风太瘦生。东老悬知有馀乐，西湖今可问前盟。

年来信觉青山好，老去休惊白发更。欲识个中无尽意，挑包急急看吾行。
偈颂九十三首
释梵琮（宋代）

正月已过二月来，百草头边次第开。
昨夜东君行正令，无言桃李舞三台。
成化癸夘冬至谒陵与李宾之学士联句二十首 其十五 下陵
程敏政（明代）

车从纷驰出乱山，月明灯影有无间。松林侧过全欹帽，马首低无半脱镮。

隔路几人呼伴侣，随班十载愧容颜。孤城尚有淹留地，旧榻残灯正候关。
江湖伟观
叶茵（宋代）

此地旧寒碧，留题护竹君。
窗虚不碍月，壁老易生云。
一水东西隔，两山南北分。
未堪低著眼，世事正纷纷。
次韵江陵王抚干送行
项安世（宋代）

江西回首白云深，磊石山边问水程。少日经行嗟老大，壮心零落笑平生。

官曹无计逃寒冷，书册惟堪记姓名。悔不早师王处士，药炉琴轸自关情。
成都
李龙高（宋代）

峡江西去锦官城，闻说梅龙绝可人。
不识年来无恙否，武侯祠柏已成薪。
题王侍讲山水
杨荣（明代）

木落霜气清，秋山净如洗。天空万籁寂，地迥孤云起。

深溪湛寒绿，对此清心耳。安得扫苍苔，横琴写流水。
国正丈
杜范（宋代）

钟鼎非徇利，山林非徇名。古来豪杰士，不待文王兴。

得时舒气豪，宇宙生光精。失时卷机轴，圭荜韬纬经。

神龙冬亦蛰，蟋蟀秋乃鸣。饮醇未同醉，啜醨还独醒。

泛观疑自戾，反视不失平。人言惠与夷，宁知和非清。

膏沃照几室，火传非两灯。但使本根在，毋誇知力能。

协一虽奥理，不齐本物情。聊借庄生语，一吐胸中英。

看君鼓天翼，事业扬帝庭。
送胡右文
唐桂芳（明代）

乾坤清气与谁分，江浙今称胡右文。秋色三分闽海路，诗情一半越山云。

无钱爱把青荷叶，有兴閒书白练裙。若见大苏烦问讯，君家兄弟总超群。
寄登封宰韩殿丞
释惟凤（宋代）

前秋登阁晚，吟次见晴云。
中岳耸当县，三年静对君。
朱衣借客典，清俸买书分。
别后逢摇落，相思隔晋汾。
兴州坐卧二仙
冯山（宋代）

莫逆真心际混茫，岂将生死系存亡。已骖云雾朝丹阙，犹蜕衣冠寄异乡。

姓氏不传灵秘录，精神长在发圆光。洪肩丘袂攀无及，分向尘中到老忙。
夏日邀客饮月下偶作
李弥逊（宋代）

晴空倒挂秋江平，仙人携盘上青冥。
珊瑚无根倚霄汉，影落夜水鱼龙惊。
流金焦土天六月，腹欲生菌头生蝇。
恍然坐我风露下，濯以三峡吞层冰。
稍收反李入饤饾，冻酎照碗玻璃明。
吴歈始作蛙黾闹，巴管一洗鸾凤清。
孤光当天万象山，斥去不御悲长檠。
人生动如参与商，短须数挽惊飞霜。
但愿月明酒如江，与君急管催羽觞。
酒酣拔剑起为寿，剑光梭梭入牛斗，
不放浮云变苍狗。
城固道中先寄 其一
韦骧（宋代）

暌违旬浃似朝晡，劳想清冰映玉壶。谩寄小诗驰鄙意，更能还贶雅篇无。
次韵苗彦先题薛献可新居四首
林季仲（宋代）

仙隐深深竹径中，杖藜还许我相从。
君能惜取清阴在，斤斧须令赦箨龙。
偈颂一百零一首
释慧性（宋代）

郊原雨过，春日熙熙。
桃红李白，发最上机。
哑却口，落尽眉。
就中一曲江南发，荐管迎风撩乱吹。
送客至无相兰若归过慈云岭小憩崇寿寺书所见
张镃（宋代）

老僧分袂倏三年，犹访芳池跃翠泉。
新叠两山都未识，北堂引看更东偏。
木兰花慢 送李公敏
王结（元代）

渺平芜千里，烟树远、淡斜晖。正秋色横空，西风浩荡，一雁南飞。长安两年行客，更登山临水送将归。可奈离怀惨惨，还令远思依依。当年寥廓与君期。尘满芰荷衣。把千古高情，传将瑶瑟，付与湘妃。栽培海隅桃李，洗蛮烟瘴雨布春辉。鹦鹉洲前夜月，醉来倾写珠玑。
白石郎曲
佚名（宋代）

白石郎，临江居。
前导江伯后从鱼。
积石如玉，列松如翠。
郎艳独绝，世无其二。
句
邵必（宋代）

素壁镵诗尚未泥。
双双燕·咏燕
史达祖（宋代）

过春社了，度帘幕中间，去年尘冷。差池欲住，试入旧巢相并。还相雕梁藻井。又软语、商量不定。飘然快拂花梢，翠尾分开红影。
芳径。芹泥雨润。爱贴地争飞，竞夸轻俊。红楼归晚，看足柳昏花暝。应自栖香正稳。便忘了、天涯芳信。愁损翠黛双蛾，日日画阑独凭。
翰林故事莫盛于唐宋聊述旧闻拟宫词十首 其二
袁桷（元代）

御笔圆封草相麻，龙笺香透拥金花。仪鸾敕设庭前候，赐酒方终更赐茶。
出峡二首
杨万里（宋代）

船行尽缓底须忙，诗卷聊堪度日长。
瓶里抽花偷触鼻，忽然将谓是烧香。
步月忆友人
李予望（清代）

乘月步虚阶，宿酲犹未醒。清光照幽怀，皎色争囧囧。

偶尔远俗缘，时复得佳境。更忆会心人，踏乱梅花影。
山居喜汤别驾枉顾别后奉呈此作
符锡（明代）

三月一月雨，重阴不可擘。农家正耕布，潦水瀰数尺。

汤侯倏何来，道此为疆埸。老父忙著冠，贱子迎倒屐。

柴门罕经过，讵枉高贤迹。跋涉泥泞中，仆夫颇狼籍。

起辞宁再三，荒窭念卒迫。馈膳止园蔬，进觞惟苦醳。

情真不缛礼，语款频促席。延伫还出门，馀光回涧璧。

林静宿鸟喧，云归远山碧。愧匪充淹留，返景日将夕。

别驾非散地，况乃声辉奕。赤骥不骋途，下驷空累百。

何时聆车音，重来候桑陌。痒奇得杷梳，枯稿酣濡泽。

咄尔书空士，高天胡局蹐。楚璞终待沽，云鹏看翻翮。
客有为余话登天坛遇雨之状因以赋之
刘禹锡（唐代）

清晨登天坛，半路逢阴晦。疾行穿雨过，却立视云背。

白日照其上，风雷走于内。滉瀁雪海翻，槎牙玉山碎。

蛟龙露鬐鬣，神鬼含变态。万状互生灭，百音以繁会。

俯观群动静，始觉天宇大。山顶自晶明，人间已霶霈。

豁然重昏敛，涣若春冰溃。反照入松门，瀑流飞缟带。

遥光泛物色，馀韵吟天籁。洞府撞仙钟，村墟起夕霭。

却见山下侣，已如迷世代。问我何处来，我来云雨外。
颂古二十四首
释胜（宋代）

问端如箭透垣墙，赖值灵云手段长。
骏马蹇驴皆控勒，鞭教战胜出沙场。
赴林宗大招赏牡丹之集
陈傅良（宋代）

剥啄要春酌，团栾得晚晴。千花名品下，一苇病身轻。

文会非投辖，清欢胜绝缨。倦游吾独愧，归趁两山明。
水龙吟 其三
赵长卿（宋代）

夜久笙箫吹彻，更深星斗还稀。醉拈裙带写新诗。

锁窗风露，烛醉月明时。

水调悠扬声美，幽情彼此心知。古香烟断彩云归。

满倾蕉叶，齐唱传花枝。
得郭清霞书言欲归老罗浮诗以速之 其二
屈大均（明代）

秦风最善咏蒹葭，我亦伊人在水涯。南越重来应有主，朔方一别遂无家。

仙人栖托元东莞，令子弦歌是白华。同在潇湘吾独返，相思频寄海天霞。
茶香
释宝昙（宋代）

绕瓯翻雪不须疑，到齿馀香亦解肥。
鼻观舌根留不得，夜深还与梦魂飞。
送张郎中赴阙
张方平（宋代）

明公才气本雄杰，晚戴儒冠腰拖绅。讲剑妙传色践术，工书兼得伯英筋。

外台共叹郎潜久，中检行膺帝命新。司列不烦询治状，几州栾社有遗仁。
诗送玄静先生赴金坛
李隆基（唐代）

紫府烟霞士，玄宗道德师。心将万籁合，志与九仙期。

绝俗遗尘境，同人喜济时。访经游玉洞，敷教入瑶墀。

茅岭追馀迹，金坛赴远思。阴宫春旧记，阳观饬新祠。

缅想埋双璧，长怀采五芝。真灵若可遇，鸾鹤伫来兹。
失调名
佚名（宋代）

轻盈照路旁。
句
释延寿（宋代）

言前体道乾坤窄，笔下搜吟海岳枯。
赠长沙谭存心
赵文（宋代）

谭君酒狂，一笔笔了不可当。
嗟哉胡为乎，不自贵重也而狂。
我知君狂不得已，欲倚杯酒呵苍苍。
苍苍不识君我识，知君胸有光怪物。
问君今年其岁几，四十一矣无何仕。
光阴诞谩不可恃，我昔行年亦如此。
相逢一醉令公喜，解剑倾囷无壮士。
一簦独行风雨里，老人夜醉谁汝止。
丈夫得志行所为，穷即低头教童子。
嗟哉乾坤如此而已矣，归来归来归来是。
寄题陈宪郎中竹轩
苏辙（宋代）

家有修篁绿满轩，趋庭诗礼旧忘言。
凌霜自得良朋友，过雨时添好子孙。
试翦轻筠扶野步，旋收凉叶煮清樽。
风流共道胜桑梓，邻里何妨种百根。
偈颂一百零九首
释可湘（宋代）

岸柳骎骎绿，岩花渐渐红。
摩胸一段义，舒卷在春风。
分明点与诸人了，切忌朦胧在梦中。
东坡作戒杀诗遗陈季常，余和其韵 其三
袁宗道（明代）

三日不饮酒，无异蜗亡汁。一日不食肉，有似鱼离湿。

放箸倏已空，一饱竟何得。口腹我所缓，性命彼甚急。

浑沌笑蚶蛎，暗弱欺鸡鸭。血色蚀刀砧，腥烟蒸帷幂。

不思味报身，铁网火洞赤。一念忏积愆，黑业立化白。

譬如遇赦囚，钳铗换冠帻。戒刀殒虚空，魔王尽哭泣。

世典不戒杀，竺书缝其缺。采毛可荐神，烹葵堪邀客。

断杀从此始，无令冤垢集。
秋浦歌十七首·十五
李白（唐代）

白发三千丈，缘愁似个长。
不知明镜里，何处得秋霜。
新秋二首
杜范（宋代）

一叶阶前落浅黄，已知秋色渡长江。
百骸假合宁长健，万虑丛生未肯降。
荒草露寒飞蝶尽，暮山烟带白鸥双。
倚栏独立浑无语，时把残篇对小窗。
送僧游天台 其一
释慧空（宋代）

天台五百尊者，吃尽秀峰酸豏。更引秀峰禅和，尽向桥头脱赚。

初开盏里茶花，次散空中灯焰。分明不是好心，到者以何为验。

若是具眼高流，一见不劳再勘。
春
翁洮（唐代）

漠漠烟花处处通，游人南北思无穷。
林间鸟奏笙簧月，野外花含锦绣风。
鸑抱云霞朝凤阙，鱼翻波浪化龙宫。
此时谁羡神仙客，车马悠扬九陌中。
江行
郭辅畿（明代）

寺磬帆间落，鱼炊浦上通。夕阳山骨外，长路鸟声中。

草意随波绿，花情傍晚红。石泉清可掬，先饮有青虹。
冬日病中即事
吕温（唐代）

墙下长安道，嚣尘咫尺间。久牵身外役，暂得病中闲。

背喜朝阳满，心怜暮鸟还。吾庐在何处，南有白云山。
次韵崔彊恕坠马见贻
吕颐浩（唐代）

昔参幕府事从军，跃马翩翩犯塞尘。舞剑未饶横槊客，属鞬何羡佩钩人。

中年衰钝难堪事，一跌支离近浃旬。多谢故人情意厚，佳篇惟待细书绅。
示程介夫
马廷鸾（宋代）

流年何必共君参，九琐青山老一庵。
试检乐天诗集看，明年半百又加三。
送高处士归丰邑别墅
刘敞（宋代）

不及西京盛，空知鄠杜间。衣冠为我累，丘壑羡君还。

陇麦逢春秀，林花着雨斑。鸡豚社下醉，多与谢南山。
显恩寺馆雨中和答黄僚长君庆
欧大任（明代）

十里垂杨督亢亭，爱君诗句破沉冥。能从函谷占真气，愧似金门隐岁星。

含景未酬腰下剑，阴符新解箧中经。荒斋细雨愁沾湿，谁遣青丝绾玉瓶。
楼上
王安石（宋代）

荡漾舟中客，徘徊楼上人。
沧波浩无主，两桨邈难亲。
赠王尊师
姚合（唐代）

先生自说瀛洲路，多在青松白石间。海岸夜中常见日，

仙宫深处却无山。犬随鹤去游诸洞，龙作人来问大还。

今日偶闻尘外事，朝簪未掷复何颜。
立春内中帖子词·皇后阁
王珪（宋代）

迎得韶光入寿杯，披香华殿倚云开。
只应王母瑶池宴，又送新春宝胜来。
口占赠致远
周孚（宋代）

柳絮翩翩燕子飞，小园风物总宜诗。今年已解穰侯印，输与三生杜牧之。
秋幸出郊见收成志喜 其一
玄烨（清代）

节届商秋早，农忙屡岁丰。柴门歌再稔，比屋乐同风。

人烟多庆色，霜树杂微红。极目高低景，山川一望中。
春日閒居
何基（宋代）

轻阴薄薄笼朝曦，小雨斑斑湿燕泥。春草阶前随意绿，晓莺花里尽情啼。
次韵紫岩潘庭坚二首
白玉蟾（宋代）

何人皮里有阳秋，谁绢能包得许羞。
早趁黄旧丞相押，莫空白了少年头。
既无顾恋於人已，便请清闲袖手休。
岂必来秦安汉后，始来寻个赤松游。
神仙
张彪（唐代）

神仙可学无，百岁名大约。天地何苍茫，人间半哀乐。

浮生亮多惑，善事翻为恶。争先等驰驱，中路苦瘦弱。

长老思养寿，后生笑寂寞。五谷非长年，四气乃灵药。

列子何必待，吾心满寥廓。
夹竹桃花盛放诗以志别
全祖望（清代）

异哉岁寒姿，乃与群芳叶。一变入梅岑，疏影香猎猎。

再变入兰畹，有膏清足挹。三变入桃林，猩猩红一捻。

合之如互体，杂物乃相挕。分之如两象，同德自相接。

天巧过寄生，人功薄移贴。因思草木性，足入京焦箧。

遂以夭夭花，附兹猗猗叶。几疑美人虹，堕落君子牒。

毕竟岁寒姿，不随春偞偞。彼实则已殽，此箭乃稠叠。

贞心拒严霜，芳影拆秀荚。方酹花间鸱，已催江上屧。

惆怅别此君，刘郎长不惬。
朝饥食齑面甚美戏作
陆游（宋代）

一杯齑餺飥，老子腹膨脝。
坐拥茅檐日，山茶未用烹。
扈从还洛呈侍从群官
李峤（唐代）

四海帝王家，两都周汉室。观风昔来幸，御气今旋跸。

雷奋六合开，天行万乘出。玄冥奉时驾，白拒参戎律。

后队咽笳箫，前驱严罕毕。辉光射东井，禁令横西秩。

帐殿别阳秋，旌门临甲乙。将交洛城雨，稍远长安日。

邙巩云外来，咸秦雾中失。孟冬霜霰下，是月农功毕。

天道向归馀，皇情美阴骘。行存名岳礼，递问高年疾。

祝鸟既开罗，调人更张瑟。登原采讴诵，俯谷求才术。

邑罕悬磬贫，山无挂瓢逸。施恩浃寰宇，展义该文质。

德泽盛轩游，哀矜深禹恤。申歌地庐骇，献寿衢尊溢。

瑞色抱氤氲，寒光变萧飋.宗枝旦奭辅，侍从王刘匹。

并辑蛟龙书，同簪凤凰笔。陶甄荷吹万，颂汉归明一。

欢与道路长，顾随谈笑密。叨承廊庙选，谬齿夔龙弼。

喜构大厦成，惭非栋隆吉。
川上女
崔颢（唐代）

川上女，晚妆鲜。
日落青渚试轻楫，汀长花满正回船。
暮来浪起风转紧，自言此去横塘近。
绿江无伴夜独行，独行心绪愁无尽。
张氏园晨兴二首 其一
李达（明代）

五柳门庭八桂香，层林尽染晓来霜。蒲瓜尖上朝暾出，便送峰阴向草堂。
送宜川
释慧空（宋代）

一气万化之所种，眼处不透花重重。达人于中有大观，得处何重如鸡虫。

倒尔鼻息作雷吼，佛祖望之犹缩手。抬头三世才晓昏，过眼千差孰妍丑。

孤云为伴鸟助歌，沙鸥起舞鱼吹波。世间忧乐如我何，病夫聊示见其多。
戏赠万花翁
廖刚（宋代）

武陵溪上万花翁，花落花开醉脸红。应笑误游尘世客，却随风水去匆匆。
失鹤
释智圆（宋代）

双鹤忽飞去，清音更不闻。
远应寻凤侣，闲恐避鸡群。
岸静休临水，庭空罢舞云。
唯馀旧踪迹，篆字印苔纹。
寿星塘山
黄经（明代）

灵潭乘晓日，乔木入寒烟。野鹿衔花戏，灵龟傍石眠。

数声南去鹤，一骑北来仙。缥缈飞霞里，吾将问引年。
韩碑
李商隐（唐代）

元和天子神武姿，彼何人哉轩与羲。
誓将上雪列圣耻，坐法宫中朝四夷。
淮西有贼五十载，封狼生貙貙生罴。
不据山河据平地，长戈利矛日可麾。
帝得圣相相曰度，贼斫不死神扶持。
腰悬相印作都统，阴风惨澹天王旗。
愬武古通作牙爪，仪曹外郎载笔随。
行军司马智且勇，十四万众犹虎貔。
入蔡缚贼献太庙，功无与让恩不訾。
帝曰汝度功第一，汝从事愈宜为辞。
愈拜稽首蹈且舞，金石刻画臣能为。
古者世称大手笔，此事不系于职司。
当仁自古有不让，言讫屡颔天子颐。
公退斋戒坐小阁，濡染大笔何淋漓。
点窜《尧典》《舜典》字，涂改《清庙》《生民》诗。
文成破体书在纸，清晨再拜铺丹墀。
表曰臣愈昧死上，咏神圣功书之碑。
碑高三丈字如斗，负以灵鳌蟠以螭。
句奇语重喻者少，谗之天子言其私。
长绳百尺拽碑倒，粗砂大石相磨治。
公之斯文若元气，先时已入人肝脾。
汤盘孔鼎有述作，今无其器存其辞。
呜呼圣王及圣相，相与烜赫流淳熙。
公之斯文不示后，曷与三五相攀追。
愿书万本诵万遍，口角流沫右手胝。
传之七十有二代，以为封禅玉检明堂基。
句
厉文翁（宋代）

且喜卧龙常自在，新诗特地报平安。
滕王阁下赋
乐雷发（宋代）

越𦨰蜀艇乱相偎，风饱千帆带雨开。阁上鸣銮今已往，江头飞鹜只堪哀。

柳汀絮满河豚贱，桃坞花残石首来。应接溪山吾不暇，自怜白发欠诗才。
祁石阡嘲予著敝裘依韵解嘲
周瑛（明代）

新裘到箧稀，敝裘藏箧久。视旧如视新，心自忘可否。

读书慕前哲，晏生是吾友。一裘三十年，见重鲁东叟。
芦山寺
舒坦（宋代）

山空水落见遥村，取次人家只隔云。
一阵西风雨中过，溪头笑语陇头闻。
送叶彦益县丞之任江宁
范浚（宋代）

君不闻赤县诗人书案牍，两衙苦被官拘束。自嫌不辨世间忙，犹得吟看县墙绿。

今君器度鼎函牛，为丞烹鲜馀地优。更当渌水吴京邑，豪士新亭旧胜游。

去追礼乐群英盛，岂复区区劳贰令。两株松下日长哦，会有刘郎五题咏。

能来取别思依然，为我津头一系船。解手看君有知己，吹嘘高翮上青天。
月照梨花（闺思）
陆游（宋代）

霁景风软，烟江春涨。小阖无人，绣帘半上。花外姊妹相呼。约樗绣。修蛾忘了章台样。细思一饷。感事添惆怅。胸酥臂玉消减，拟觅双鱼。倩传书。
再别谯宰
史尧弼（宋代）

相逢恨不早，相别苦相逼。
相对若无言，相望恐相忆。
夙期夫君若，寤寐先已识。
岁晚飞双凫，此地见颜色。
为我作眼青，窈窕间心臆。
谁言淡如水，有味宁忘得。
尘里讵可堪，高才未宜抑。
平生赵魏优，教育傥其职。
菁菁在中沚，行矣要封植。
扶摇那知程，聊尔六月息。
满庭芳 宋刻淮海长短句，次秦淮海韵
吴湖帆（清代）

弹月箜篌，传觞桃李，艳说倾倒苏门。密云双凤，佳句赌芳尊。

曾苏西园夜集，娇鬟拥、花雾缤纷。人如画，红桥十里，淮海有秦村。

凝魂。才妩丽，微云学士，三变庭分。幸群玉遗珠，历纪珍存。

好事石林细校，分明发、乾道余痕。还同唱，刘郎别调，相与伴晨昏。
廷秀再用韵见寄末句易檀为兰故亦不复从前韵
周必大（宋代）

修竹凌寒剑戟攒，何如绮绣媚千般。
炉薰锦帐朝衣夹，花颤金钗舞袖禅。
少态山茶空艳艳，多姿梅蕊恨栾栾。
西清垂意君知否，应记青绫握旧兰。
和范景仁王景彝殿中杂题三十八首并次韵其二
梅尧臣（宋代）

文章老重欲追古，便作帝宫苍桧诗。
青葱玉树传杨子，盘屈洪桃见左思。
龙鳞已爱松身直，珠实还看柏叶垂。
秀木艳丛那可拟，但将霜雪定坚姿。
秋寄微之十二韵
白居易（唐代）

娃馆松江北，稽城浙水东。屈君为长吏，伴我作衰翁。

旌旆知非远，烟云望不通。忙多对酒榼，兴少阅诗筒。

淡白秋来日，疏凉雨后风。馀霞数片绮，新月一张弓。

影满衰桐树，香凋晚蕙丛。饥啼春谷鸟，寒怨络丝虫。

览镜头虽白，听歌耳未聋。老愁从此遣，醉笑与谁同。

清旦方堆案，黄昏始退公。可怜朝暮景，销在两衙中。
题魏仲远筠深轩
王冕（元代）

君家住处多幽趣，绕屋琅玕净无数。
萧萧清韵动天风，冉冉晴阴生绿雾。
湖山远映苍翠稠，五月六月凉如秋。
且开三径待佳客，抵用千亩论封侯。
况尔此君高节古，纵有雪霜那可侮。
平生正直少人知，野草闲花徒媚妩。
知君古意同古贤，脱略傲笑情翩翩。
我生爱竹比君癖，栉风集雨三十年。
报老归来旧溪曲，竹色荒凉芳草绿。
岁寒无以慰孤怀，只有梅花在空谷。
闻君有竹心遑遑，便欲径造君子堂。
安能为我罗酒浆，月明吹箫呼凤凰。
黄日升东楼诗
张吉（明代）

太古神君眼如电，悠悠下瞰迷方面。凿开混沌施赤轮，楗旋万古摩天健。

明星无明黯苍茫，仙山人世俱荒唐。忽然碧海生金柱，百怪屏迹群魔藏。

先生握发谋端倪，非南非北还非西。盘据青阳俯生气，棼楣崭出隳虹霓。

长风淡沲吹香陌，桃叶蓁蓁自春色。白云无数宿檐端，长啸一声天地窄。
榴花
王之道（宋代）

看花令我忆金明，五月尊罍竹叶青。
窈窕宝津楼下路，断肠千里四周星。
题宴坐石
太史章（宋代）

白云曾罩定中身，石上云归不见人。
应有山神常守获，松风时为埽埃尘。
北禅龙井
文同（宋代）

城北神龙去几年，近日人言归旧止。
澄潭沈沈不可近，百步之外毛骨起。
今年兴元辄愆雨，众恳问龙求滴水。
香烟才上云满空，一夜滂沱遍千里。
渔家傲·临水纵横回晚鞚
苏轼（宋代）

临水纵横回晚鞚。归来转觉情怀动。梅笛烟中闻几弄。秋阴重，怀山雪淡云凝冻。
美酒一杯谁与共。尊前舞雪狂歌送。腰跨金鱼旌旆拥。将何用，只堪妆点浮生梦。
毛公坛
陈舜俞（宋代）

古坛叠乱石，草木何参差。
黄衣宇其傍，陈迹刊丰碑。
曰初刘真宇，齿发不可訾。
但见绀绿毛，被体鬖鬖垂。
云軿一日去，空山留庭壝。
弟子散岩谷，荆榛蔽荒基。
晚有周息元，探访亲斩披。
白鹿忽跪前，灵符见葳蕤。
地胜宇既偶，凝严起宝祠。
束帛下幽聘，良马维素丝。
前朝揖高风，有美皮陆诗。
迨今三百年，事去物亦隳。
乔松委樵苏，野蔓号狐狸。
惟有炼丹井，甘冽无等夷。
一酌匪消渴，钦慕尚神禧。
天仙子·怅望前回梦里期
韦庄（唐代）

怅望前回梦里期，
看花不语苦寻思。
露桃宫里小腰肢。
眉眼细，鬓云垂，
唯有多情宋玉知。
《日下旧闻考》题辞
乾隆（清代）

曾赋皇都与帝都，若兹形胜古今无。
金迁元复其久矣，明筑清修滋盛乎。
御园法宫诚富此，返淳还朴益殷吾。
论成知过渊衷写，更励聰听奕叶图。
句
钱文婉（宋代）

两岸绮罗春纵目，一天星斗夜凭栏。
寿光宫
王镃（宋代）

井气蒸云湿石栏，白头道士自烧丹。
开门风带琴声出，一阵松花满醮坛。
入都门漫赋
汪梦斗（宋代）

粉围万雉拱宸居，新邑由来草创初。省署朝衣杂狸鼠，市廛人迹混龙鱼。

望时已近行难到，在处皆宽住似疏。草舞南风半黄碧，客窗幽坐恰便书。
题朱伯勤千峰紫翠楼二首 其一
杨万里（宋代）

秀岭西头凤岭东，周遭略数一千峰。商量没顿新楼处，顿著秾蓝酽紫中。
李子权
周必大（宋代）

姚皇去后几菲菲，湘水依然从二妃。双泪一时红作鬣，连枝千载绿为衣。

槛前斑竹应同伴，波面文鸳欲共飞。吟遍世间閒草木，何如江月咏沂归。
送黄知新归安南
贾岛（唐代）

池亭沉饮遍，非独曲江花。地远路穿海，春归冬到家。

火山难下雪，瘴土不生茶。知决移来计，相逢期尚赊。
远信
刘攽（宋代）

清秋万里梦，久客一封书。长日看鸿雁，呼儿问鲤鱼。

凉风郢路远，落叶洞庭初。无限归凫翼，南飞最跂予。
题洪阳洞
许及之（宋代）

划开灵怪几千年，传与洪阳二老仙。石室尽头真境秘，天窗明处葆光圆。

乳泉煖滴烧丹井，芝径畦分种玉田。不是到来须束火，故应名胜限嚣廛。
泣瓜圃翁应叟
释居简（宋代）

不幸人谁免，如公孰不嗟。母怜它姓子，金润别人家。

行义穷尤著，持身死不差。寸田犹可圃，图蔓勿伤瓜。
醇碧颂
黄庭坚（宋代）

田子绿麴，妙在蒸蓼。
女酒兀者，美生其手。
挹彼而清，注兹无声。
其香馥郁，悦可饮者。
如春霢霂，清不病醨。
多不疾人，谁其吐之。
百室之醅，醇碧惟师。
老夫不饮，评以鼻慧。
从赵崇道求蜀纸五首 其二
赵蕃（宋代）

旧闻黄雀走头颅，近岁清江亦与俱。舒卷定怜无尺枉，敷陈尽可见臣愚。
残春感事十首
方回（元代）

春雨溪桥断，才晴又浅流。
端能操古节，何至堕穷愁。
冯衍尝为郡，田丰不愿侯。
吾儿犹未解，余子复奚尤。
蒙判院丈示及再用元韵之作率易和呈以求指诲
朱熹（宋代）

畴昔经行地，溪山寂寞边。冰霜凝巨壑，风雨暗中田。

古寺堪投晚，尘龛阅纪年。论文寒夜永，清绝袅炉烟。
感春三首 其三
张耒（宋代）

悠悠朝兴暮还息，官閒事少门无客。空山多阴春雨足，饥马萧萧空伏枥。

文章工巧谋愈疏，颜鬓衰迟进无策。系身五斗尔自为，何用中宵空叹息。
述怀五十三首 其三十
周是修（明代）

屏迹衡门下，久于世物违。君子抱大道，动静贵知机。

躬耕足我食，妇蚕充我衣。万事付不理，云林日因依。

湘水有怀石，首山有采薇。大节固莫夺，天命亦何非。

子真千古士，愿与尔同归。
偈颂一百五十首
释心月（宋代）

云门一曲，腊月二十五。
惊起陕府铁牛，撞倒石霜角虎。
时节既相当，因缘难莽卤。
又次韵二首
陈造（宋代）

愁为离群老不禁，诗来深得故人心。
自摩病眼添沈炷，满纸晶荧翫碎金。
再和 其一
郑清之（宋代）

青藜不解支脚力，机杼微闻隔林织。暗香来处穷幽栖，蹇驴崎岖牛喘息。

山中欲访隐君子，等闲未许李邕识。同盟颇笑五大夫，晚节污秦有惭色。

摩挲寒玉古苔藓，从渠唤作荆山石。雪中素隐非行怪，自是花间着不得。

直须谪仙苏二来，溪藤快扫如鸿墨。
皇后阁春贴子词五首 其四
真德秀（宋代）

笙歌北院连南院，景物新年胜旧年。梅柳也知天意好，十分妆点斗春妍。
思隐二首
董嗣杲（宋代）

梦落家村野屋矶，欲治生事与心违。
偃禾雨久溪声改，采菊人心鬓色非。
灌圃肯差陈仲子，登山莫逊谢玄晖。
从今举步防轻蹈，更演潛书急掩扉。
噪鹊行
景旸（明代）

鹊鹊复鹊鹊，春明飞向深树落。
树边人家怀抱恶，去年征夫从卫霍。
边头烽火接回中，羽书昼警清夜同。
一自将军度河曲，天山万里风云空。
边头战血赤河水，战士磨刀寒落指。
天子深坐甘泉宫，回头北顾常拊髀。
树头鹊噪如有知，朝来蟢子檐前垂。
夫君封侯应有期，凤奁鸾镜当窗移。
送前歙黟楚□□五首 其二
方回（元代）

歙三万户多，黟户减半少。君才宜大用，何乃易而小。

易邑不易心，千江一月皎。歙民时有谣，夺堇茹我蓼。

黟产足筒布，粗绤自缠绕。黟之酒良佳，樽中无清醥。

归来卧城东，赁阁临木杪。唯有一卷梅，古色暗锦褾。

高官跃大马，鼓吹日扰扰。廉吏无人知，酸吟夜连晓。
淳熙元年端午帖子词·皇帝合六首
崔敦诗（宋代）

幽芳拂拂朝香度，密叶阴阴昼影圆。
玉食未应须角黍，君王端是念忠贤。
四时田园杂兴六十首 其五十四
范成大（宋代）

放船閒看雪山晴，风定奇寒晚更凝。坐听一篙珠玉碎，不知湖面已成冰。
金缕曲 花朝为花介眉限寿字
赵芬（清代）

暂辍拈针手。喜今朝、百花生日，牵笺称寿。姹紫嫣红春富贵，尽付东皇消受。

正处处、寻芳携酒。蝶粉蜂黄浑未褪，恰娠梅、嫁杏佳时候。

金钱会，休孤负。

纱窗乍启香初透。最多情、娇憨儿女，花幡争绣。不许风欺兼雨虐，暗乞天公护佑。

怕一霎、绿肥红瘦。更爇心香重默祷，愿年年、岁岁人如旧。

舒化日，共长久。
霜叶飞 重九登西歧山用周清真韵
杜文澜（清代）

乱烟低草。寻秋路，残蝉声断林表。画溪弯处石桥斜，指呗关幽表。

看一线、潮青破晓。孤筇闲倚群峰小。待换酒人还，试共插、茱萸弄影，夕霁红照。

波外又掠征鸿，湖阴漠漠，片云诗被催到。半天铃语惊新霜，更暗添凄抱。

笑海角、游踪倦了。柴桑思谱归来调。但细与、黄花约，明岁东篱，醉朋休少。
悟黄粱
王丹桂（金朝）

浮名浮利两悠悠。终不道，把身囚。好贪多败更多忧。

又著个，甚来由。

愿人识破早抽头。从前事，尽都休。飘飘物外不淹留。

管有分，继吾俦。
又和咏梅 其二
卫宗武（宋代）

几回渴想此癯仙，谁为招邀倏在前。明艳弗为诸垢染，孤标独出众芳先。

不矜颜色自奇绝，绰有馨香祇暗传。空想名园千树发，何时持酒向花边。
送彭士贵
王庭圭（宋代）

诏谓将军急击戎，连营已列汉旗红。须君磨盾作露布，破阵谁先第一功。
春日次萧鹏举二首 其二
刘崧（元代）

闻说南溪上，乱馀春可怜。花开愁落日，草长记流年。

赋拟传金谷，茶应记玉川。寻常西郭路，思尔隔风烟。